絳守居園池
作者：歐陽修
朝代：宋

paragraphs: 嘗聞紹述絳守居，偶來覽登周四隅。
異哉樊子怪可吁，心欲獨出無古初。
窮荒搜幽入有無，一語詰曲百盤紆。
孰云已出不剽襲，句斷欲學盤庚書。
荒煙古水蔚遺墟，我來嗟祗得其餘。
栢槐端莊偉丈夫，蒼顔鬰鬰老不枯。
靚容新麗一何姝，清池翠蓋擁紅蕖。
胡鬅虎搏豈足道，記錄細碎何區區。
虙氏八卦畫河圖，禹湯臯虺暨唐虞。
豈不古奧萬世模，嫉世姣巧習卑汙。
以奇矯薄駭羣愚，用此猶得追韓徒。
我思其人爲躊躇，作詩聊謔爲坐娛。